ขาดทุนหุ้น6.99%
ไตรมาส2ต่างชาติเทกระจาด5หมื่นล้านครึ่งปีหลังหวั่นเหวี่ยงขึ้นลงแรงตามคิวอี
29 ต.ค. 2565

ไตรมาส2ต่างชาติเทกระจาด5หมื่นล้านครึ่งปีหลังหวั่นเหวี่ยงขึ้นลงแรงตามคิวอี
หุ้นไทยปิดไตรมาส 2 ติดลบ 6.99% ครึ่งปีแจกกำไร 4.30% ผวาคิวอีกดดันตลาดครึ่งปีหลังผันผวน
วันที่ 28 มิ.ย.นี้ เป็นวันสุดท้ายของงวดครึ่งปีแรกของปี 2556 ดัชนีหุ้นไทยปิดที่ระดับ 1,451.90 จุด ซึ่งให้อัตราผลตอบแทนประมาณ 4.30% เมื่อเปรียบเทียบกับสิ้นปี 2555 ดัชนีปิดที่ 1,391.95 จุด แต่ให้ผลตอบแทนติดลบ 6.99% จากสิ้นไตรมาสแรกที่ดัชนีปิดที่ 1,561.06 จุด 
ขณะที่มูลค่าหลักทรัพย์ตามราคาตลาดรวม (มาร์เก็ตแคป) ณ วันที่ 30 มิ.ย. 2556 อยู่ที่ 12.52 ล้านล้านบาท เพิ่มขึ้น 6.9 แสนล้านบาท จากสิ้นปี 2555 ซึ่งอยู่ที่ 11.83 ล้านล้านบาท 
ด้านนักลงทุนต่างชาติขายสุทธิ 76,584 ล้านบาท สถาบันซื้อสุทธิ 70,222.66 ล้านบาท พอร์ตบริษัทหลักทรัพย์ (บล.) ขายสุทธิ 6,934 ล้านบาท และรายย่อยซื้อสุทธิ 13,296 หมื่นล้านบาท 
ทั้งนี้ หากเปรียบเทียบผลตอบแทนของตลาดหุ้นไทยกับตลาดหุ้นในภูมิภาคนับตั้งแต่ต้นปีถึงวันที่ 27 มิ.ย. 2556 พบว่าตลาดหุ้นไทยไม่โดดเด่นคิดเป็นอัตราผลตอบแทน 3.9% อินโดนีเซียแจกกำไร 8.3% ฟิลิปปินส์ 8.9% ไต้หวัน 2.7% เกาหลีติดลบ 7.7% จีนติดลบ 14% ขณะที่ ญี่ปุ่นให้ผลตอบแทน 29% 
นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต กล่าวว่า ตลาดหุ้นไทยในช่วงครึ่งแรกปีนี้ผันผวนมาก โดยมีปัจจัยหลักเข้ามากดดันคือ เรื่องมาตรการกระตุ้นเศรษฐกิจเชิงปริมาณ (คิวอี) ของสหรัฐที่เป็นทั้งปัจจัยผลักและกดดันการลงทุน 
“ช่วงต้นปีตลาดคาดว่าดอกเบี้ยของประเทศต่างๆ จะอยู่ในระดับต่ำอีกนานและสภาพคล่องล้น แต่เมื่อวันที่ 22 พ.ค. ธนาคารกลางสหรัฐออกมาส่งสัญญาณว่าจะยกเลิกคิวอี ถ้าเศรษฐกิจฟื้นส่งผลให้ตลาดหุ้นปรับฐานครั้งใหญ่และดัชนีดิ่งลงแรง” นายพิชัย กล่าว
ทั้งนี้ เฉพาะในเดือน มิ.ย. 2556 ดัชนีหุ้นรูดลงหนัก หลังจากนักลงทุนต่างชาติพลิกมาขายมากถึง 55,429 ล้านบาท แม้ว่าจะมีแรงซื้อหนักๆ วันละกว่า 5,000 ล้านบาท ในช่วง 2 วันสุดท้าย (วันที่ 2728 มิ.ย.) ก็ตาม ทำให้ดัชนีหุ้นดีดตัวขึ้น โดยวันศุกร์ดัชนีปิดบวก 5.45 จุด ขณะที่นักลงทุนต่างชาติซื้อตราสารหนี้สุทธิ 2,603 ล้านบาท และค่าเงินบาทแข็งปิดตลาดที่ระดับ 31.01/03 บาท/เหรียญสหรัฐ 
อย่างไรก็ตาม จากการสำรวจความคิดเห็นนักวิเคราะห์และนักกลยุทธ์ พบว่าเสียงส่วนใหญ่ยังไม่มั่นใจว่าแนวโน้มตลาดหุ้นไทยจะพลิกมาเป็นขาขึ้นแล้วหรือยัง เพราะไม่แน่ใจว่าแรงซื้อของต่างชาติที่กลับเข้ามาซื้อในตลาดหุ้น ตลาดตราสารหนี้และสินค้าล่วงหน้า SET50 ฟิวเจอร์ส เกิดจากความต้องการหุ้นจริงๆ หรือเป็นเพียงการซื้อเพื่อต้องการทำปิดงบกลางปี (Window Dressing) หรือเป็นการซื้อหุ้นกลับคืนหลังจากขายไปก่อนหน้านี้ ซึ่งถ้าเป็นเหตุผลหลังดัชนีหุ้นก็จะฟื้นตัวเพียงช่วงสั้นๆ เท่านั้น 
“ดัชนีหุ้นที่เหวี่ยงขึ้นลงกว่า 20 จุด จากระดับสูงสุดที่ 1,468 จุด และจุดต่ำสุดที่ 1,446 จุด ของวันที่ 28 มิ.ย. สะท้อนภาพนักลงทุนยังมั่นใจว่าตลาดหุ้นในสัปดาห์หน้าจะปรับตัวขึ้นต่อเนื่องอีกหรือไม่ หลังจากดัชนีปรับตัวขึ้นแรงมา 34 วันแล้ว จึงมีการขายกำไรเพื่อรอไปช้อนในราคาต่ำกว่านี้ดีกว่า” แหล่งข่าวเปิดเผย 
ตลาดหลักทรัพย์แห่งประเทศไทย กำหนดให้นักลงทุนที่จะสั่งซื้อหุ้น บริษัท ทรีซิกตี้ไฟว์ (TSF) ต้องวางเงินสดไว้ล่วงหน้าเต็มจำนวนก่อนตั้งแต่วันที่ 2 ก.ค.-9 ส.ค. 2556